Π.Α.Σ. Λαμία 1964

Ο Ποδοσφαιρικός Αθλητικός Σύλλογος Λαμία 1964 είναι ελληνικό αθλητικό σωματείο το οποίο εδρεύει στη Λαμία και ιδρύθηκε την 1 Ιουνίου 1964. Δραστηριοποιείται στα αθλήματα του ποδοσφαίρου, του ποδοσφαίρου σάλας και του μπριτζ. Το προσωνύμιο της ομάδας είναι «Κυανόλευκοι», λόγω των χρωμάτων του συλλόγου, που είναι το μπλε και το λευκό.

Η ανδρική ομάδα ποδοσφαίρου του Π.Α.Σ. Λαμία 1964 έχει πολυετή παρουσία στις κατηγορίες της Β΄ Εθνικής και της Γ΄ Εθνικής και είναι η κύρια εκπρόσωπος του Νομού Φθιώτιδας στις εθνικές κατηγορίες της χώρας.

Το ανδρικό τμήμα ποδοσφαίρου από την αγωνιστική περίοδο 2025–2026 αγωνίζεται στο τρίτο τη τάξει πρωτάθλημα της Γ΄ Εθνικής Κατηγορίας.

Την αγωνιστική περίοδο 2017–2018, αγωνίστηκε για πρώτη φορά στην ιστορία της στο επαγγελματικό πρωτάθλημα της πρώτης εθνικής κατηγορίας, της Super League 1. Η καλύτερη επίδοση της ομάδας, μέχρι σήμερα, στην πρώτη κατηγορία είναι η 6η θέση (2023–2024), ενώ στο Κύπελλο Ελλάδας είναι η συμμετοχή της στα ημιτελικά (1971–1972, 2018–2019 και 2021–2022, 2022–2023).

Από την αγωνιστική περίοδο 2021–2022, το γυναικείο τμήμα ποδοσφαίρου αγωνίζεται στο πρωτάθλημα της Γ΄ Εθνικής Κατηγορίας, ενώ η ανδρική ομάδα ποδοσφαίρου σάλας στη Futsal League (Β΄ Εθνική Κατηγορία).

 Ιστορία 
 Α.Σ. Λαμία (1964–2012) 
Ο Αθλητικός Σύλλογος Λαμία ιδρύθηκε την 1 Ιουνίου 1964, όταν τελικά οι εκπρόσωποι των συλλόγων της Φθιώτιδας αποφάσισαν να “χαράξουν” μία κοινή πορεία. Για να φτάσουν στην τελική απόφαση, χρειάστηκε να περάσει πολύς καιρός και ατελείωτες ώρες διαπραγματεύσεων. Η “Βασίλισσα της Φθιώτιδας”, όπως αποκαλείται, προέρχεται από τη συγχώνευση του Λαμιακού και της Παλλαμιακής Ένωσης.

Το 1961 η Ε.Π.Ο. αποφάσισε ότι από την επόμενη αγωνιστική περίοδο (1962–63) η Β΄ Εθνική κατηγορία, στην οποία αγωνιζόταν τότε ο Ολυμπιακός Λαμίας, θα απαρτιζόταν από 60 ομάδες χωρισμένες σε τέσσερα γκρουπ και η πρωταθλήτρια από κάθε όμιλο θα έπαιρνε και την άνοδο. Με αυτό ως δεδομένο, με τη λήξη του πρωταθλήματος της περιόδου 1961–62 σε γενική συνέλευση που πραγματοποίησαν τα μέλη του Ολυμπιακού Λαμίας (17/6/1962) αποφάσισαν να προτείνουν στην Παλλαμιακή τη συγχώνευσή τους και τη δημιουργία ενός νέου συλλόγου και ενώ αρχικά η απάντηση των "κιτρινόμαυρων" ήταν καταφατική, η πρότασή τους η νέα ομάδα να ονομαστεί Παλλαμιακή δεν έγινε δεκτή και έτσι ο "γάμος κατέληξε σε διαζύγιο".

Το ναυάγιο των διαπραγματεύσεων με την Παλλαμιακή Ένωση οδήγησε σε νέα γενική συνέλευση τα μέλη του Ολυμπιακού (24/7/1962), όπου αποφασίστηκε η συγχώνευση των "ερυθρολεύκων" με τον Παμφθιωτικό, με την ονομασία Λαμιακός, ο οποίος και εκπροσώπησε τον νομό στη Β΄ Εθνική την περίοδο 1963–64, ωστόσο την ίδια χρονιά, το εισιτήριο για την δεύτερη εθνική κατηγορία πήρε και η Παλλαμιακή ως πρωταθλήτρια της Ε.Π.Σ. Φθιωτιδοφωκίδας, με αποτέλεσμα η Λαμία να εκπροσωπείται από δύο συλλόγους στην κατηγορία. Αυτή λοιπόν ήταν και η κατάλληλη εποχή να δημιουργηθεί ένα σωματείο, το οποίο θα προερχόταν από την ένωση των μεγαλύτερων ομάδων της πόλης.

Στις 27/5/1964 με πρωτοβουλία του τότε δημάρχου της Λαμίας και των ποδοσφαιρικών παραγόντων του νομού πραγματοποιήθηκε γενική συνέλευση, η οποία δεν είχε το προσδοκώμενο αποτέλεσμα, καθώς κατέληξε αρχικά στη δημιουργία δύο νέων συλλόγων του Α.Σ. Λαμία και του Α.Σ. Θερμοπυλών, όμως μία εβδομάδα αργότερα, την 1η Ιουνίου του 1964 αποφασίστηκε όπως ο δεύτερος συγχωνευθεί με τον Α.Σ. Λαμία.

 Π.Α.Σ. Λαμία 1964 (2012–Σήμερα) 
Το καλοκαίρι του 2012 αποφασίστηκε η συνεργασία του Α.Σ. Λαμία με τον Π.Σ. Αγρότης Φθιώτιδος ο οποίος εκείνη την περίοδο αγωνιζόταν στην Δ΄ Εθνική Κατηγορία. Τα αποτελέσματα της συνεργασίας αυτής ήταν η μετονομασία του Π.Σ. Αγρότης Φθιώτιδος σε «Ποδοσφαιρικός Αθλητικός Σύλλογος Λαμία 1964» και η μετονομασία του Α.Σ. Λαμία σε Α.Σ. Αγρότης Λιανοκλαδίου 1946.

 Τμήμα ποδοσφαίρου ανδρών 

 Α.Σ. Λαμία 
Ο Α.Σ. Λαμία ξεκίνησε την αγωνιστική του πορεία από την Β΄ Εθνική κατηγορία στην οποία καθιερώθηκε από την περίοδο 1964–65 μέχρι και την περίοδο 1979–80, με εξαίρεση μόνο την αγωνιστική περίοδο 1972–73 που απουσίασε καθώς την προηγούμενη και παρότι είχε καταλάβει την 4η θέση στην Β΄ Εθνική, υποβιβάστηκε για εξωαγωνιστικούς λόγους έχοντας κριθεί ένοχη για απόπειρα δωροδοκίας του ποδοσφαιριστή του Βύζαντα Μεγάρων Δημήτρη Μπάγια. Σε αυτή τη 15ετή παρουσία τους στην Β΄ Εθνική οι "κυανόλευκοι" πλησίασαν περισσότερο την πολυπόθητη άνοδο στην Α΄ Εθνική τις χρονιές 1964–65 και 1967–68, κατά τις οποίες η "βασίλισσα της Φθιώτιδας" κατέλαβε την 3η θέση στην βαθμολογία, ενώ διέγραψε επίσης αξιόλογη πορεία και στον θεσμό του Κυπέλλου Ελλάδος. Την περίοδο 1964–65 απέκλεισε κατά σειρά τον Α.Ο. Τρικάλων που ήταν ομάδα Α΄ Εθνικής με 5–2 και τον ισχυρό Ολυμπιακό Χαλκίδας με 5–0 και στη συνέχεια αποκλείστηκε στη φάση των 32 από τον Παναθηναϊκό στην Αθήνα. Την περίοδο 1971–72 απέκλεισε την πρωταθλήτρια Ελλάδας ΑΕΚ με 1–0 και τον ΟΦΗ στο Ηράκλειο με 4–2 στα πέναλτι και κέρδισε την πρόκριση στα ημιτελικά, όπου φιλοξενήθηκε στην Τούμπα από τον ΠΑΟΚ και αποκλείστηκε με 2–0.

Το τέλος της περιόδου 1979–80, βρήκε τον Α.Σ. Λαμία στην 18η θέση της βαθμολογίας και υποβιβάστηκε στην Εθνική ερασιτεχνική κατηγορία, τρίτη τη τάξει εθνική κατηγορία. Στην Εθνική ερασιτεχνική κατηγορία αγωνίστηκε για 2 χρονιές (1980–81 και 1981–82) και την τελευταία διεκδίκησε την επάνοδο στην Β΄ Εθνική τερματίζοντας στην 3η θέση, ωστόσο κέρδισε τη συμμετοχή της στο νεοσύστατο πρωτάθλημα της Γ΄ Εθνικής κατηγορίας. Στην Γ΄ Εθνική αγωνίστηκε μέχρι και την περίοδο 1987–88, όπου αν και τερμάτισε στη 9η θέση υποβιβάστηκε έπειτα από την αναδιάρθρωση. Την αγωνιστική περίοδο 1984–85 διέγραψε μια επίσης λαμπρή παρουσία στο κύπελλο Ελλάδος, όπου αρχικά απέκλεισε την πανίσχυρη ΑΕΚ με 1–0 και στη συνέχεια την Α.Γ.Σ.Κ. Καστοριά που ήταν ομάδα Β΄ Εθνικής, νικώντας την με 4–2 στη Λαμία και χάνοντας με 1–0 στη ρεβάνς στην Καστοριά, για να αποκλειστεί στη φάση των 16 από τον ΠΑΟΚ. Την περίοδο 1985–86 απέκλεισε τον Απόλλων Καλαμαριάς που ήταν ομάδα Α΄ Εθνικής με 1–0 και στη συνέχεια αντιμετώπισε στη φάση των 32 τον Ολυμπιακό Πειραιώς, όπου αρχικά φιλοξενήθηκε στο ΟΑΚΑ και παρότι προηγήθηκε στο σκορ τελικά ηττήθηκε με 2–1 αγωνιζόμενη με 10 παίκτες για να ηττηθεί με δυσκολία και στη ρεβάνς στη Λαμία με 0–1.

Την περίοδο 1989–90, ο Α.Σ. Λαμία κατέκτησε το πρωτάθλημα στην Δ΄ Εθνική και την επάνοδο στην Γ΄ Εθνική. Την επόμενη περίοδο 1990–91, ισοβάθμησε με τη Νίκη Βόλου και οδηγήθηκαν σε αγώνα μπαράζ για την παραμονή ο οποίος διεξήχθη στο Στάδιο Καρδίτσας και βρήκε κερδισμένη την ομάδα του Βόλου με 3–1 στα πέναλτι καθώς κανονική διάρκεια και παράταση λήξαν 0–0, με τον Α.Σ. Λαμία να υποβιβάζεται εκ νέου στην Δ΄ Εθνική. Την περίοδο 1993–94 κατέκτησε για δεύτερη φορά το πρωτάθλημα της Δ΄ Εθνικής και επέστρεψε στην Γ΄ Εθνική, όπου αγωνίστηκε από τη σεζόν 1994–95 μέχρι και τη σεζόν 1996–97. Την περίοδο 1994–95 διέγραψε μια ακόμη αξιόλογη πορεία στο Κύπελλο Ελλάδας, όπου αρχικά προκρίθηκε από τη φάση ομίλων συμμετέχοντας στον όμιλο ως μοναδική ομάδα Γ΄ Εθνικής με αντιπάλους τους Ηρακλή, Απόλλων Καλαμαριάς, Πανηλειακό και Καλαμάτα και ακολούθως απέκλεισε την Α.Ε. Τυρνάβου για να αποκλειστεί στη φάση των 16 από τον Α.Ο. Καβάλα, ομάδα Α΄ Εθνικής.

Ο Α.Σ. Λαμία τη σεζόν 1996–97 υποβιβάστηκε για τρίτη φορά στην Δ΄ Εθνική και τη σεζόν 1999–00 αναδείχθηκε πρωταθλητής του 3ου ομίλου Δ΄ Εθνικής και επανήλθε στην τρίτη εθνική κατηγορία. Ωστόσο την περίοδο 2000–01 υποβιβάστηκε ξανά στην Δ΄ Εθνική για να κατακτήσει την περίοδο 2003–04 το πρωτάθλημα και την άνοδο στην Γ΄ Εθνική, όπου αγωνίστηκε μέχρι και τη σεζόν 2008–09 όποτε και υποβιβάστηκε. Τη σεζόν 2006–07 πλησίασε την πολυπόθητη επάνοδο στην Β΄ Εθνική, τερματίζοντας στην 4η θέση της βαθμολογίας. Την περίοδο 2008–09 απέκλεισε κατά σειρά τον Αιολικό με 0–1 στη Μυτιλήνη, την Καλαμάτα με 2–1 που ήταν ομάδα Β΄ Εθνικής και έφτασε μέχρι τη φάση των 32 του Κυπέλλου Ελλάδας, όπου και αποκλείστηκε από τον Πανσερραϊκό, ομάδα Α΄ Εθνικής. Την περίοδο 2009–10 αγωνίστηκε στην Δ΄ Εθνική στο πρωτάθλημα της οποίας την περίοδο 2010–11 δεν δήλωσε συμμετοχή και υποβιβάστηκε απευθείας στην Α1 Ε.Π.Σ. Φθιώτιδας, όπου και αγωνίστηκε την περίοδο 2011–12.

 Π.Α.Σ. Λαμία 1964 
Τη σεζόν 2012–13, ο Π.Α.Σ. Λαμία αναδείχθηκε πρωταθλητής στον 4ο όμιλο της Δ΄ Εθνικής. Τη σεζόν 2013–14 αναδείχθηκε πρωταθλητής στον 3ο όμιλο της Γ΄ Εθνικής και εξασφάλισε την άνοδο στη Β΄ Εθνική, μετά από 34 χρόνια απουσίας από αυτήν. Τη σεζόν 2016–17 τερμάτισε στη 2η θέση και κέρδισε, για πρώτη φορά στην ιστορία του, την άνοδο στην Α΄ Εθνική, στην ανώτερη κατηγορία του ελληνικού ποδοσφαίρου.

Κατά την παρθενική παρουσία του Π.Α.Σ. Λαμία στην Α΄ Εθνική, τη σεζόν 2017–18, σημείωσε 6 νίκες, 12 ισοπαλίες και 12 ήττες και 30 βαθμούς και κατέκτησε επάξια την παραμονή του, ενώ έχοντας αποκλείσει τον Παναθηναϊκό στην 3η φάση έφτασε μέχρι και τα προημιτελικά του Κυπέλλου Ελλάδας. Τη σεζόν 2018–19 η ομάδα, σαφώς βελτιωμένη, είχε ακόμη καλύτερη επίδοση και κατέλαβε την 7η θέση του πρωταθλήματος, τερματίζοντας υψηλότερα από όλες τις υπόλοιπες επαρχιακές ομάδες. Επίσης, ο Π.Α.Σ. Λαμία κατέγραψε μία εξαιρετική πορεία στο Κύπελλο Ελλάδας της σεζόν 2018–19, όπου έφτασε μέχρι τα ημιτελικά για δεύτερη φορά στην ιστορία του, αποκλείοντας σε αγώνες νοκ-άουτ τον Παναθηναϊκό και τον Ολυμπιακό Πειραιώς.

Τις επόμενες δύο χρονιές ξεκίνησε ως ένα από τα φαβορί για τον υποβιβασμό, αλλά διέψευσε τα προγνωστικά και τερμάτισε στη 10η θέση τόσο τη σεζόν 2019–20 όσο και τη σεζόν 2020–21. Τη σεζόν 2021–22 έφτασε στα ημιτελικά του Κυπέλλου Ελλάδας, για τρίτη φορά στην ιστορία του, αποκλείοντας σε αγώνες νοκ-άουτ τον Γ.Σ. Ηλιούπολης, τον Ιωνικό Νίκαιας και τον Άρη Θεσσαλονίκης. Μάλιστα η πρόκριση επί των «κίτρινων» ήταν εντυπωσιακή, αφού χρειάστηκε απόκρουση πέναλτι του γκολκίπερ Σαράνοφ στις καθυστερήσεις της παράτασης, για να κρατήσει τη νίκη με 1–0 και να πάρει το εισιτήριο για τους «4» του θεσμού.

Τη σεζόν 2023–24, κατόρθωσε να συμμετέχει στα πλέι οφ του Πρωταθλήματος Ελλάδας, κόντρα στις μεγάλες δυνάμεις του ελληνικού ποδοσφαίρου, στα οποία κατόρθωσε να πάρει μόνο έναν βαθμό, στο παιχνίδι με τον Π.Α.Ο.Κ. το οποίο έληξε 1–1.

Η επιτυχής πορεία δεν συνεχίστηκε και τη σεζόν 2024–25 και αυτό διότι ο Π.Α.Σ. Λαμία τερμάτισε στην τελευταία θέση και επέστρεψε στη Super League 2 μετά από 8 χρόνια. Αξιοσημείωτη στιγμή για μια τόσο τραγική σεζόν ήταν η νίκη του Π.Α.Σ. Λαμία επί του Παναθηναϊκού με 3–1, στις 23 Φεβρουαρίου 2025 για την 24η αγωνιστική, σπάζοντας έτσι ένα σερί ανεπιτυχών αποτελεσμάτων που ξεκίνησε από την 2η αγωνιστική του πρωταθλήματος. Ύστερα από τον υποβιβασμό, η ομάδα λόγω οικονομικών προβλημάτων θα αγωνιστεί στην Γ΄ Εθνική Κατηγορία, μετά την αποχώρηση του Πανουργιά Παπαϊωάννου από την διοίκηση της ομάδας.

 Διαχρονική αγωνιστική πορεία 
 Περίοδος Κατηγορία 1964–65 Β΄ Εθνική κατηγορία 1965–66 Β΄ Εθνική κατηγορία 1966–67 Β΄ Εθνική κατηγορία 1967–68 Β΄ Εθνική κατηγορία 1968–69 Β΄ Εθνική κατηγορία 1969–70 Β΄ Εθνική κατηγορία 1970–71 Β΄ Εθνική κατηγορία 1971–72 Β΄ Εθνική κατηγορία 1972–73 Α΄ ΕΠΣ Φθιωτιδοφωκίδας 1973–74 Β΄ Εθνική κατηγορία 1974–75 Β΄ Εθνική κατηγορία 1975–76 Β΄ Εθνική κατηγορία 1976–77 Β΄ Εθνική κατηγορία 1977–78 Β΄ Εθνική κατηγορία 1978–79 Β΄ Εθνική κατηγορία 1979–80 Β΄ Εθνική κατηγορία 1980–81 Εθνική ερασιτεχνική κατηγορία 1981–82 Εθνική ερασιτεχνική κατηγορία 1982–83 Γ΄ Εθνική κατηγορία 1983–84 Γ΄ Εθνική κατηγορία 1984–85 Γ΄ Εθνική κατηγορία 1985–86 Γ΄ Εθνική κατηγορία 1986–87 Γ΄ Εθνική κατηγορία 1987–88 Γ΄ Εθνική κατηγορία 1988–89 Δ΄ Εθνική κατηγορία 1989–90 Δ΄ Εθνική κατηγορία 1990–91 Γ΄ Εθνική κατηγορία 1991–92 Δ΄ Εθνική κατηγορία 1992–93 Δ΄ Εθνική κατηγορία 1993–94 Δ΄ Εθνική κατηγορία 1994–95 Γ΄ Εθνική κατηγορία 1995–96 Γ΄ Εθνική κατηγορία 1999–97 Γ΄ Εθνική κατηγορία 1997–98 Δ΄ Εθνική κατηγορία 1998–99 Δ΄ Εθνική κατηγορία 1999–00 Δ΄ Εθνική κατηγορία 2000–01 Β΄ Κατηγορία 2001–02 Δ΄ Εθνική κατηγορία 2002–03 Δ΄ Εθνική κατηγορία 2003–04 Δ' Εθνική κατηγορία 2004–05 Γ΄ Εθνική κατηγορία 2005–06 Γ΄ Εθνική κατηγορία 2006–07 Γ΄ Εθνική κατηγορία 2007–08 Γ΄ Εθνική κατηγορία 2008–09 Γ΄ Εθνική κατηγορία 2009–10 Δ΄ Εθνική κατηγορία 2010–11 Δ΄ Εθνική κατηγορία 2011–12 Α1΄ ΕΠΣ Φθιώτιδας 2012–13 Δ΄ Εθνική κατηγορία 2013–14 Γ΄ Εθνική κατηγορία 2014–15 Football League 2015–16 Football League 2016–17 Football League 2017–18 Super League 2018–19 Super League 2019–20 Super League 1 2020–21 Super League 1 2021–22 Super League 1 2022–23 Super League 1 2023–24 Super League 1 2024–25 Super League 1 2025–26 Γ΄ Εθνική Κατηγορία

+ Σύνολα συμμετοχών Κατηγορία  Συμμετοχές A΄ Εθνική Κατηγορία 8 Β΄ Εθνική Κατηγορία 19 Γ΄ Εθνική Κατηγορία 20 Δ΄ Εθνική Κατηγορία 14 Α΄ Κατηγορία Ε.Π.Σ. Φθιώτιδας 2

 Τίτλοι – Διακρίσεις 
 Τίτλοι 
 Πρωτάθλημα Γ΄ Εθνικής (1):
 2013–14
 Πρωτάθλημα Δ΄ Εθνικής (5):
 1989–90, 1993–94, 1999–00, 2003–04, 2012–13
 Πρωτάθλημα Α΄ Ε.Π.Σ. Φθιωτιδοφωκίδας (1): 
 1972–73
 Κύπελλο Ε.Π.Σ. Φθιώτιδας (9): 
 1972–73, 1981–82, 1988–89, 1989–90, 1993–94, 1998–99, 1999–00, 2002–03, 2012–13

 Διακρίσεις 
 Κύπελλο Ελλάδας (Ημιτελικά): 1971–72, 2018–19, 2021–22, 2022–23
 Πρωτάθλημα Ελλάδας (6η Θέση): 2023–24
 Β΄ Εθνική Κατηγορία (2η Θέση & Άνοδος): 2016–17
 Κύπελλο Ε.Π.Σ. Φθιώτιδας (Φιναλίστ): 1991–92, 2009–10

 Οικονομικά και ιδιοκτησιακό 
 Επωνυμία 
Η επωνυμία της Αθλητικής Ανώνυμης Εταιρείας (ΑΑΕ), απαραίτητης για τη συμμετοχή της ομάδας (ΠΑΕ) σε επαγγελματική ποδοσφαιρική κατηγορία, έχει αλλάξει με το πέρασμα των χρόνων ως ακολούθως:

 «Π.Α.Ε. Α.Σ. Λαμία» (1994–1997)
 «Α.Σ. Λαμία Π.Α.Ε.» (2000–2001)
 «Α.Σ. Λαμίας Π.Α.Ε.» (2004–2009)
 «Λαμία Π.Α.Ε.» (2014–2025)

 Τμήμα ποδοσφαίρου γυναικών 
Το γυναικείο ποδοσφαιρικό τμήμα του Π.Α.Σ. Λαμία ιδρύθηκε το 2021 και αγωνίζεται στο πρωτάθλημα της Γ΄ Εθνικής Κατηγορίας.

Επίσης, διαθέτει ακαδημίες κοριτσιών και ένα τμήμα Κ17 που συμμετέχει στο πανελλήνιο πρωτάθλημα Κορασίδων Κ17.

 Γήπεδο 
Έδρα του Π.Α.Σ Λαμία 1964 είναι το Δ.Α.Κ. Λαμίας, που έχει χωρητικότητα 5.500 θέσεις.

Το ρεκόρ προσέλευσης κρατάει από το 1968, όταν σε έναν αγώνα της Λαμίας με τα Τρίκαλα, βρέθηκαν πάνω από 11.000 φίλαθλοι.

Το γήπεδο χτίστηκε τη δεκαετία του 1950 και το 2004, 2008, 2017 ανακατασκευάστηκε. Την αγωνιστική περίοδο 2003–04 λόγω της ανακατασκευής του, η Λαμία χρησιμοποίησε ως έδρα της, το Γήπεδο της Ροδίτσας, όπου στους εορτασμούς για την άνοδο στη Γ΄ Εθνική παραβρέθηκαν 6.000 φίλοι της ομάδας. Από το 2020, το Στάδιο Λαμίας φέρει επιπροσθέτως την ονομασία «Αθανάσιος Διάκος», προς τιμήν του Ρουμελιώτη εθνικού ήρωα που θανατώθηκε μαρτυρικά από τους Τούρκους στη Λαμία, στις 24 Απριλίου του 1824, μια ημέρα μετά τη φημισμένη μάχη της Αλαμάνας, στην οποία ηγήθηκε.

 Έμβλημα 
Κυρίαρχο στοιχείο στο παλαιότερο έμβλημα του συλλόγου αποτελεί το γράμμα λάμδα (Λ), το οποίο είχε αναφορές στο αρχικό γράμμα της πόλης, καθώς και στις ασπίδες των Σπαρτιατών κατά τη μάχη των Θερμοπυλών το 480 π.Χ. Κατά καιρούς άλλαζε το έμβλημα του συλλόγου, ενώ 2 χρόνια μετά τη δημιουργία του Π.Α.Σ. Λαμία 1964 παρουσιάστηκε ένα νέο έμβλημα με την προσθήκη της μορφής του Αθανάσιου Διάκου.Έτοιμη η "ΠΑΕ ΠΑΣ ΛΑΜΙΑ 1964" για την πρόκληση της Football League - Δείτε φώτο από την παρουσίαση της ομάδας  lamiareport.gr Το 2016 πραγματοποιήθηκε μία μικρή τροποποίηση, η οποία ισχύει έως σήμερα.

 Παραπομπές 

 Πηγές 
 Δημητρίου Θ. Νάτσιου, Ιστορία του Λαμιακού ποδοσφαίρου (1912-1999), Λαμία, 2000

 Εξωτερικοί σύνδεσμοι 


 Τρέχοντα αποτελέσματα αγώνων Λαμίας

*
Κατηγορία:Αθλητικοί σύλλογοι Φθιώτιδας
Κατηγορία:Ιδρύσεις αθλητικών συλλόγων το 1964
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1964
Κατηγορία:Γυναικείες ποδοσφαιρικές ομάδες Ελλάδας
Κατηγορία:Ελληνικοί σύλλογοι ποδοσφαίρου σάλας